Uredba Sveta (EGS) št. 4088/87

z dne 21. decembra 1987

o določitvi pogojev za uporabo preferencialnih carin pri uvozu nekaterega cvetja s poreklom iz Cipra, Izraela in Jordanije

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,

ob upoštevanju predloga Komisije,

ker dodatni protokoli k sporazumom o pridružitvi ali sodelovanju med Evropsko gospodarsko skupnostjo na eni strani ter Ciprom, Izraelom in Jordanijo na drugi strani predvidevajo uporabo preferencialnih carin za vrtnice in nageljne, ki se v Skupnost uvažajo v mejah tarifnih kvot, odprtih za uvoz vsega svežega rezanega cvetja s poreklom iz navedenih držav, ki se uvršča pod podštevilko 060310 kombinirane nomenklature; ker se te tarifne ugodnosti uporabljajo samo za uvoz pod nekaterimi cenovnimi pogoji;

ker naj bi ta uredba določala cenovne pogoje, ki veljajo za uvoz vrtnic in nageljnov ter so upravičeni do preferencialnih carin, določala pa naj bi tudi pogoje za opustitev preferencialnega tarifnega režima, kadar ti pogoji niso več izpolnjeni, in pogoje za njihovo ponovno uvedbo;

ker so cenovni pogoji, ki jih morajo izpolnjevati uvoženi proizvodi, določeni v skladu s cenami teh proizvodov, ki jih določijo proizvajalci v Skupnosti; ker morajo biti ob upoštevanju zelo velikih in kratkoročnih nihanj cen teh proizvodov v Skupnosti te cene proizvajalcev določene za obdobja dveh tednov na podlagi povprečne reprezentativne tržne cene iz preteklih treh let, pri čemer se prekomerna nihanja ne upoštevajo,

SPREJEL NASLEDNJO UREDBO:

Člen 1

Ta uredba določa pogoje za uporabo preferencialne carine za velecvetne vrtnice, drobnocvetne vrtnice, enocvetne nageljne (cvet) in mnogocvetne nageljne (vejica s cvetovi) v mejah tarifnih kvot, letno odprtih za uvoz v Skupnost vsega sveže rezanega cvetja s poreklom iz Cipra, Izraela ali Jordanije, ki se uvrščajo pod podštevilko 060310 kombinirane nomenklature.

Člen 2

1. Preferencialna carina se za dani proizvod danega porekla lahko uporablja samo, če je cena uvoženega proizvoda vsaj enaka 85 % cene enakih proizvodov proizvajalcev Skupnosti iz člena 3.

Cena uvoženega proizvoda se ugotavlja na reprezentativnih uvoznih trgih Skupnosti brez odbitka preferencialne carine.

2. Preferencialna carina se, razen v posebnih okoliščinah, opusti in uporabi se carina po splošni carinski tarifi za dane proizvode danega porekla:

(a) če so v dveh zaporednih tržnih dneh cene uvoženega proizvoda nižje od 85 % cene proizvajalcev Skupnosti pri najmanj 30 % količine, za katero so cene dostopne na reprezentativnih uvoznih trgih; ali

(b) če so v obdobju pet do sedem zaporednih tržnih dni cene uvoženega proizvoda izmenično nad in pod 85 % cene proizvajalcev Skupnosti pri najmanj 30 % količine, za katero so cene dostopne na reprezentativnih uvoznih trgih, in če so tri dni v tem obdobju cene uvoženega proizvoda pod to ravnjo.

3. Preferencialna carina se za dani proizvod danega porekla ponovno uvede, če so cene uvoženega proizvoda (brez odbitka polne carine) pri najmanj 70 % količin, za katere so cene dostopne na reprezentativnih uvoznih trgih Skupnosti, enake ali višje od 85 % cene proizvajalcev Skupnosti v obdobju, računanem od dejanskega dne opustitve preferencialne carine,

- dveh zaporednih tržnih dni po opustitvi iz odstavka 2(a),

- treh zaporednih tržnih dni po opustitvi iz odstavka 2(b).

Če cene niso dostopne, se preferencialna carina ponovno uvede, kadar ni cen v šestih zaporednih delovnih dneh od dneva, ko se je ukrep začel uporabljati.

4. Pri uvozu proizvodov s poreklom iz držav, navedenih v členu 1, v Španijo in na Portugalsko:

- se uporabna preferencialna carina določi pod posebnimi pogoji za uporabljanje sporazumov med Skupnostjo in državami iz člena 1 po pristopu Španije in Portugalske,

- v obdobju, ko je preferencialna carina začasno opuščena, se uporabna carina določi z uporabo členov 75 in 243 Akta o pristopu Španije in Portugalske.

Člen 3

1. Cene proizvajalcev Skupnosti se določijo za vsakega od štirih proizvodov iz člena 1 in se uporabljajo za obdobja dveh tednov. Cene se določajo dvakrat na leto, pred 15. majem in pred 15. oktobrom.

2. Cena Skupnosti za vsakega od štirih proizvodov se ujema s povprečno ceno proizvajalcev, zabeleženo na reprezentativnih trgih proizvajalcev v ustreznem obdobju v treh letih pred dnem določanja cen iz odstavka 1.

Pri določanju povprečne cene za vsak reprezentativni trg se izključijo cene, ki se glede na postopke, ki jih je treba določiti, lahko štejejo kot zelo visoke ali zelo nizke glede na normalna nihanja, ugotovljena na tem trgu.

Člen 4

Komisija na podlagi informacij, ki jih dobiva periodično od držav članic, ali informacij, ki jih pridobi sama, redno preverja gibanja cene uvoznih proizvodov iz vsake države, od koder proizvod izvira, na uvoznih trgih in tudi cene proizvajalcev na trgih Skupnosti.

Člen 5

1. V skladu s postopkom iz člena 14 Uredbe (EGS) št. 234/68 [1] Komisija določi podrobna pravila za izvajanje te uredbe, ki vsebujejo zlasti:

- opredelitev proizvodov iz člena 1,

- seznam reprezentativnih trgov proizvajalcev in reprezentativnih uvoznih trgov Skupnosti,

- informacije, ki jih morajo države članice periodično pošiljati Komisiji za namene te uredbe.

2. V skladu s postopkom iz odstavka 1 Komisija:

(a) določi cene proizvajalcev Skupnosti, kakor je predvideno v členu 3;

(b) opusti preferencialno carino in ponovno uvede skupno carinsko tarifo ali po potrebi ponovno vpelje preferencialno carino. V času med rednimi sestanki Upravljalnega odbora pa te ukrepe sprejema Komisija.

Člen 6

Ta uredba začne veljati tretji dan po objavi v Uradnem listu Evropskih skupnosti.

Uporablja se za proizvode s poreklom iz vsake od treh zadevnih držav od dneva uporabe posameznega dodatnega protokola.

Ta uredba je v celoti zavezujoča in se neposredno uporablja v vseh državah članicah.

V Bruslju, 21. decembra 1987

Za Svet

Predsednik

B. Haarder

[1] UL L 55, 2.3.1968, str. 1.

--------------------------------------------------